Na osnovu člana 24. Zakona o Vladi bosansko-podrinjskog kantona Goražde („Sl.novine Bosansko-podrinjskog kantona Goražde“, broj:5/03) i Odluke Skupštine Bosansko-podrinjskog kantona Goražde broj:01-23-294/10 od 13.04.2010 godine Vlada Bosansko-podrinjskog kantona Goražde na svojoj \_\_–toj redovnoj sjednici održanoj dana \_\_.\_\_. 2012 godine, **d o n o s i:**

**PRIJEDLOG**

**P R A V I L N I K**

**o načinu dodjele u svrhu prodaje stanova u vlasništvu Bosansko-podrinjskog kantona Goražde za mlade stambeno nezbrinute osobe**

**I- OPŠTE ODREDBE**

**Član 1.**

Ovim Pravilnikom regulišu se uslovi i način dodjele u svrhu prodaje stanova u vlasništvu Bosansko-podrinjskog kantona Goražde za mlade stambeno nezbrinute osobe i to: opšti i posebni uslovi za podnošenje zahtjeva, kriteriji za određivanje broja bodova , način javnog oglašavanje za dodjeli u svrhi prodaje, način podnošenja zahtjeva za dodjeli u svrhu prodaje, rješavanje po zahtjevima za dodjeli u svrhu prodaje kao i druga pitanja u skladu sa Odlukom Skupštine Bosansko-podrinjskog kantona Goražde o načinu raspodjele stanova u vlasništvu Bosansko-podrinjskog kantona Goražde broj:01-23-294/10 od 13.04.2010 godine (u daljem tekstu Pravilnik).

**II- OPŠTI OSLOVI ZA PODNOSIOCE ZAHTJEVA**

**Član 2.**

Opšti uslovi koje podnosioci zahtjeva za dodjelu i prodaju stanova iz Člana 1. ovog Pravilnika moraju ispunjavati su:

1. Da su državljani BiH,
2. Da imaju stalno prebivalište na teritoriji Bosansko-podrinjskog kantona Goražde i da u zadnje dvije godine nije bilo administrativnih promjena vezanih za prebivalište- boravište,
3. Da u godini u kojoj se podnosi zahtjev nemaju navršenih 35 godina starosti,
4. Da na teritoriji BiH nemaju rješeno stambeno pitanje,
5. Da u zadnje dvije godine nije bilo administrativnih promjena u smislu imovinskih odnosa vezanih za otuđenje stambenog objekta ili stambene jedinice po bilo kom osnovu (prodaja, poklon i dr.)
6. Da su u radnom odnosu (ako stan kupuju na kredit).

**Član 3.**

Podnosilac zahtjeva za dodjelu u svrhu prodaje stana iz Člana 1. ovog Pravilnika mora biti državljanin Bosne i Hercegovine što se dokazuje uvjerenjem o državljanstvu.

**Član 4.**

Podnosilac zahtjeva za dodjelu svrhu prodaje stana iz Člana 1. ovog Pravilnika mora u poslednje tri godine do dana podnošenja zahtjeva za dodjelu svrhu prodaje stana imati prebivalište na području Bosansko-podrinjskog kantona Goražde što dokazuje uvjerenjem o kretanju.

**Član 5.**

Zahtjev za dodjelu i prodaju stana mogu podnijeti osobe do navršenih 35 godina starosti u godini u kojoj se podnosi zahtjev što se dokazuje izvodom iz matične knjige rođenih

**Član 6.**

Podnosilac zahtjeva u smislu ovog Pravilnika nema rješeno stambeno pitanje ukoliko on ili član njegovog porodičnog domaćinstva nije vlasnik stana, kuće ili nosilac stanarskog prava na nekom od stanova na području Bosne i Hercegovine.

Podnosilac zahtjeva koji najmanje tri godine prije dana podnošenja zahtjeva za dodjelu stana u svrhu prodaje, ima prijavljeno prebivalište na adresi svojih roditelja, a koji u svom vlasništvu imaju slobodnu stambenu jedinicu koja svojom funkcionalnošću i površinom zadovoljava stambene potrebe podnosioca zahtjeva i njegovih članova porodičnog domaćinstva smatra se stambeno rješenim.

Ove činjenice utvrđivat će stručna lica Ministarstva uvidom na licu mjesta i na osnovu dostupne dokumentacije.

Članovima porodičnog domaćinstva smatraju se: bračni drug, djeca rođena u braku i van braka i usvojenik.

Kao dokaz o ispunjavanju uslova iz stava 2. ovog člana dostavlja se uvjerenje izdatog od nadležnog organa (zemljišno knjižnog ureda , opštine i sl.):

* da podnosilac zahtjeva ili članovi njegovog porodičnog domaćinstva nisu vlasnici stana ili kuće u mjestu rođenja kao i na području Bosansko-podrinjskog kantona Goražde ( uvjerenje izdato od zemljišno-knjižnog ureda ili opštine iz mjesta rođenja i uvjerenje izdato od zemljišno-knjižnog ureda ili opštine iz mjesta prebivališta),
* da podnosilac zahtjeva i članovi njegovog porodičnog domaćinstva nisu nosioci stanarskog prava na nekom od stanova na području Bosansko-podrinjskog kantona Goražde ( uvjerenje izdato od nadležnog organa opštine u kojoj podnosilac zahtjeva i članovi njegovog porodičnog domaćinstva imaju prebivalište i potvdu od upravitelja stambenim fondom „Goraždestana“ doo Goražde) i
* da podnosilac zahtjeva i članovi njegovog porodičnog domaćinstva nisu vlasnici stana, porodične kuće ili nosioci stanarskog prava na nekom od stanova na području Bosne i Hercegovine ( ovjerena izjava podnosioca zahtjeva).

**Član 7.**

Podnosilac zahtjeva koji stan kupuje na kredit (obročnu otplatu) mora biti u radnom odnosu što dokazuje uvjerenjem o zaposlenju izdatom od poslodavca i odgovarajućom javnom ispravom o uplati doprinosa koju na osnovu podataka iz službene evidencije izdaje Federalni zavod PIO/MIO.

**Član 8.**

Zahtjev za dodjelu i prodaju stana podnosi se za određeni stan iz javnog poziva i mora sadržavati precizne podatke o načinu kupovine, odnosno da li se stan kupuje za gotovinu ili na odgođeno plaćanja.

**III- POSEBNI USLOVI I KRITERIJI ZA ODREĐIVANJE BROJA BODOVA**

**Član 9.**

Posebni uslovi i kriteriji za određivanje broja bodova i utvrđivanje reda prvenstva podnosioca zahtjeva za dodjelu stana u svrhu prodaje su:

1. Stepen stručne spreme,
2. Priznanja iz oblasti nauke, kulture i sporta,
3. Broj članova porodičnog domaćinstva i
4. Zajedničko apliciranje bračnih i vanbračnih drugova

**Član 10.**

1. **Stepen stručne spreme:**
   1. Doktor u struci (Bolonja) **30 bodova**
   2. Magistar ili master (Bolonja) **25 bodova**
   3. VSS ili Bakalaureat (Bolonja) **20 bodova**
   4. VŠS **15 bodova**
   5. SSS **10 bodova**
   6. NK **5 bodova**

Maksimalan broj bodova koji se može ostvariti po kriterijima iz člana 10. ovog Pravilnika iznosi **30**, a boduje se samo najveći nivo stručne spreme za koji se dostavi odgovarajući dokaz.

Stručna sprema se dokazuje orginalom i ovjerenom kopijom odgovarajuće diplome, svjedočanstva ili uvjerenja.

**Član 11.**

**2. Priznanja iz oblasti nauke, kulture i sporta:**

2.1.Dobitnici svjetski renomiranih priznanja iz oblasti nauke, tehnike, kulture, umjetnosti, informisanja kao i osvajači medalja na svjetskim prvenstvima i olimpijskim igrama **20 bodova**

* 1. Doprinos kroz patente i inovacije certificirane od strane ovlaštene institucije,

**15 bodova**

2.3.Dobitnici evropski renomiranih priznanja iz oblasti nauke, tehnike, kulture, umjetnosti, informisanja uključujući i priznanje umjetničke kritike kao i osvajači medalja na evropskim prvenstvima

**10 bodova**

2.4. Dobitnici renomiranih priznanja na državnom nivou iz oblasti nauke, tehnike, kulture, umjetnosti, informisanja kao i osvajači medalja na državnim prvenstvima **5 bodova**

Osvajačima prvih mjesta i zlatnih medalja na osvojeni broj bodova iz tački 2.1 do 2.4. dodaje se po 1 bod.

Maksimalan broj bodova koji se može ostvariti po kriterijima iz člana 11. ovog Pravilnika iznosi **25.**

**Član 12.**

1. **Broj članova porodičnog domaćinstva:**

3.1. Za svakog punoljetnog člana porodičnog dom. računajući i podnosioca **2 boda**

3.2. Za svakog maloljetnog člana porodičnog domaćinstva **5 bodova**

Članovima porodičnog domaćinstva u smislu ovog Pravilnika smatraju se samo bračni drug, djeca rođena u braku i van braka i usvojenici, što se dokazuje kućnom listom ovjerenom od nadležnog organa.

Maksimalan broj bodova koji se može ostvariti po kriterijima iz člana 12. ovog Pravilnika iznosi **24.**

**Član 13.**

**4. Zajedničko apliciranje bračnih i vanbračnih drugova**

Bračni i vanbračni drugovi apliciraju zajedno jednom aplikacijom uz pismenu izjavu koje od njih će biti podnosilac zahtjeva.

U slučaju zajedničkog apliciranja, bračni / vanbračni drug podnosioca zahtjeva mora ispunjavati Opšte uslove iz ovog Pravilnika, a na broj bodova koje dobije podnosilac zahtjeva po kriterijima iz člana 8. do 10. ovog Pravilnika dodaje se 1/3 bodova koje po istom osnovu dobije bračni/vanbračni drug podnosioca zahtjeva.

Podnosilac zahtjeva za bračnog/vanbračnog druga dostavlja propisanu dokumentaciju o ispunjavanju opštih i posebnih uslova iz ovog Pravilnika.

U slučaju rješavanja stambenog pitanja putem zajedničkog apliciranja bračni/vanbračni drugovi smatraju se stambeno rješenim i trajno gube pravo na bilo kakve povlastice vezane za rješavanje stambenog pitanja.

**Član 14.**

U slučaju jednakog broja bodova prednost na rang listi daje se podnosiocu zahjeva koji stan kupuje na kraći vremenski period odgođenog plaćanja, a ako podnosioci zahtjeva imaju identične uslove u pogledu odgođenog plaćanja prednost ima podnosilac zahtjeva koji je dobio više bodova prema redoslijedu kriterija iz člana 7. ovog Pravilnika.

**IV- JAVNI POZIV**

**Član 15.**

Javni poziv za podnošenje zahtjeva za dodjelu u svrhu prodaje stanova iz člana 1. ovog Pravilnika raspisuje Ministarstvo za urbanizam, prostorno uređenje i zaštitu okoline-Kantonalni stambeni fond Bosansko-podrinjskog kantona Goražde.

Javni poziv mora sadržavati: opšte i posebne uslove odnosno kriterije za dodjelu i prodaju, isprave koje je potrebno dostaviti kao dokaz o ispunjavanju tih uslova iz ovog Pravilnika, kupo-prodajnu cijenu 1 m2 stambenog prostora, način otplate, rok za dostavu prijava i tačnu adresu na koju se iste dostavljaju.

Javni poziv se obavezno objavljuje u sredstvima javnog informisanja na području Bosansko-podrinjskog kantona Goražde (RTV BPK-a Goražde i Radio Prača), službenoj web-stranici Bosansko-podrinjskog kantona Goražde i oglasnoj ploči Bosansko-podrinjskog kantona Goražde.

Javni poziv ostaje otvoren najmanje 21 dan, počev od dana prve objave u sredstvima javnog informisanja na području Bosansko-podrinjskog kantona Goražde.

**V- POSTUPAK PODNOŠENJA ZAHTJEVA I RJEŠAVANJE PO ZAHTJEVU**

**Član 16.**

Zahtjev za dodjelu u svrhu prodaje stanova iz člana 1. ovog Pravilnika podnosi se Komisiji za rješavanje u prvom stepenu po zahtjevima za dodjelu u svrhu prodaje stanova u vlasništvu Bosansko-podrinjskog kantona Goražde koju imenuje Ministar za urbanizam, prostorno uređenje i zaštitu okoline Bosansko-podrinjskog kantona Goražde.

**Član 17.**

Komisija iz predhodnog člana po prijemu zahtjeva provjerava ispunjenost opštih uslova iz ovog Pravilnika na osnovu priložene dokumentacije i isprava priloženih uz zahtjev.

Zahtjeve za koje se u postupku provjere utvrdi da ne ispunjavaju opšte ili posebne uslove iz ovog Pravilnika odnosno da ne sadrže potrebna dokumenta i isprave, Komisija odbacuje kao neuredne.

Podnosioce zahtjeva za koje se utvrdi da ispunjavaju opšte uslove Komisija vrednuje u skladu sa članovima 8. do 11. ovog Pravilnika te na osnovu tog bodovanja utvrđuje Nacrt rang-liste.

Nacrt rang-liste objavljuje se na oglasnoj ploči i na službenoj web-stranici Bosansko-podrinjskog kantona Goražde.

Na objavljeni Nacrt rang-liste podnosioci zahtjeva i zainteresovani građani mogu podnijeti prigovor uz odgovarajuću dokumentaciju koja dokazuje navode iz prigovora.

Prigovor iz predhodnog stava podnosi se Komisiji za rješavanje zahtjeva u roku od 15 (petnaest) dana od dana objave Nacrta rang-liste na oglasnoj ploči Bosansko-podrinjskog kantona Goražde.

Komisija razmatra prigovore, donosi odgovarajuće odluke o kojima obavještava podnosioce prigovora te utvrđuje prijedlog rang-liste i putem Ministarstva za urbanizam, prostorno uređenje i zaštitu okoline Bosansko-podrinjskog kantona Goražde sa kompletnom dokumentacijom o provedenoj proceduri dostavlja je Vladi Bosansko-podrinjskog kantona Goražde.

Konačnu rang listu utvrđuje Vlada Bosansko-podrinjskog kantona Goražde i proslijeđuje je Kantonalnom stambenom fondu Bosansko-podrinjskog kantona Goražde na dalju proceduru.

**Član 18.**

Ministar za urbanizam, prostorno uređenje i zaštitu okoline Bosansko-podrinjskog kantona Goražde sa Podnosiocima zahtjva koji po konačnoj rang-listi steknu pravo na dodjelu u nsvrhu kupovine stanova iz člana 1. ovog Pravilnika, zaključjuje kupoprodajne ugovore, a sve u skladu sa Odlukom Skupštine Bosansko-podrinjskog kantona Goražde o načinu rspolaganja stanovima u vlasništvu Bosansko-podrinjskog kantona Goražde broj:01-23-294/10 od 13.04.2010 godine.

**Član 19.**

Podnosilac zahtjeva koji po okončanju postupka dodjele u svrhu prodaje stanova iz člana 1 ovog Pravilnika ostvare pravo na kupovinu stana pod bilo kojim uslovima i zaključe kupoprodajni ugovor nemaju pravo poklona , prodaje ili otuđenja istog na bilo koji način u roku od 5 godina počev od dana zaključivanja kupoprodajnog ugovora.

**VI- PRELAZNE I ZAVRŠNE ODREDBE**

**Član 20.**

Uredne dokaze o ispunjavanju opštih i posebnih uslova iz ovog Pravilnika podnosilac zahtjeva ostavlja u orginalu ili ovjerene fotokopije tih dokumenata koji nisu stariji od šest (6) mjeseci.

**Član 21.**

Za sve što nije regulisano ovom Pravilnikom primjenjivat će se odredbe Zakona o upravnom postupku i Zakona o obligacionim odnosima.

**Član 22.**

Za rješavanje svih sporova proisteklih iz ovog Pravilnika nadležan je Opštinski sud Goražde.

**Član 23.**

Ovaj Pravilnik stupa na snagu danom donošenja, a naknadno će biti objavljen u „Službenim novinama Bosansko-podrinjskog kantona Goražde“.

BOSANSKO-PODRINJSKI KANTON GORAŽDE

**VLADA BOSANSKO-PODRINJSKOG P R E M I J E R**

**KANTONA GORAŽDE**

*Emir Frašto*

Goražde, \_\_.\_\_.2012 godine

Broj: \_\_\_\_\_\_\_\_\_\_\_\_\_/12